Ouers smeek om hulp ná seun se kankerdiagnose | Maroela Media
Jaundré Gouws (Foto: Verskaf)
Die verpletterde ouers van ŉ tweejarige seuntjie van Vereeniging in Gauteng het hulle vandeesweek tot die publiek gewend om te pleit vir fondse vir ŉ lewensnoodsaaklike operasie vir hul seun by wie oogkanker onlangs gediagnoseer is.
Amor Schoeman, woordvoerder van die Child Medi-organisasie, het Woensdag aan Maroela Media vertel die ouers is stukkend en bekommerd oor hul seun se toekoms, veral omdat hulle nié die fondse het om vir ŉ lewensnoodsaaklike operasie te betaal nie.
Janine Gouws, klein Jaundré se ma, het aanvanklik in ŉ brief aan die organisasie gesê haar seun is drie maande gelede na ŉ oogarts geneem nadat sy ouers onraad vermoed het met sy een oog.
Hoewel die oogarts gesê het dat sy oog vanself sal herstel, het die ouers hom ŉ week gelede weer na die hospitaal geneem nadat hulle vir ŉ tweede keer onraad vermoed het.
Gouws het aan Maroela Media gesê die gesin het nooit dié nuus verwag nie.
“Dié keer was sy pupil nie net vergroot nie, maar daar was wit water en slym aan die binnekant van sy oog. Ons het hom toe na ŉ spesialis gevat en die volgende dag ŉ sonar laat doen. Ons het die mees onstellende nuus gekry – hy het oogkanker,” lui die brief.
Volgens Gouws het dr. Robert Reid, ŉ spesialis in Vereniging, aanbeveel dat Juandré se regteroog verwyder word om te keer dat die kanker na sy brein of ander dele van sy liggaam versprei.
Sy sê dié operasie is lewensnoodsaaklik, maar die gesin het nie ŉ mediese fonds nie en kan nie die geld vir die operasie bybring nie.
“Die dokter het gesê die kanker is net in die oog en het na die senuwee versprei. Dit is daarom belangrik om sy oog so vroeg as moontlik te verwyder. Hy gaan ná die operasie ŉ kunsoog kry.”
Juandré is reeds grotendeels blind in sy regteroog en sy aanpassing sal daarom volgens dokters nie te lank neem nie.
“Ons is doodbekommerd oor ons seun. Hy is ŉ jong seuntjie wat net die beste verdien, en nou moet hy sulke dinge deurgaan. Ons wil hom help om so normaal moontlik te leef. Ek weet hoe wreed die wêreld is, ek weet dat mense my kind gaan spot – maar as dit sy lewe red, is dit wat ons moet doen.”
Die aanvanklike operasie kos sowat R25 000.
Vir meer inligting oor hoe om betrokke te raak, kontak die Child Medi-organisasie by [email protected] of bel Amor Schoeman by 062 266 0486. Besoek ook die Child Medi-webwerf of Facebook-blad.
‘n Brief van die dokter af (Foto: Verskaf)
Mediese nalatigheid met eerste diagnose. Adele van Der Walt prokureurs v mediese nalatigheid.Dit kan dalk help om operasie/ behandeling te befonds.
Wil julle nie kyk of julle by Triomf Kliniek in Pretoria kan regkom nie?
Sterkte dit breek n mens Amor sal jou bel vir bank nr
Hendrik de Winnaar · 1 jaar gelede
Op die oomblik gaan ons self deur n soortgelyke geval. My seuntjie het kanker in beide sy ogies. Die staat se opleidingshospitale in die kaap is puik puik. Kyk of julle n verwysing kan kry na die Groote Schuur Hospitaal in die kaap. Ek is bereid om my kontakbesonderhede met die familie te deel indien hulle meer inligting benodig.
Siestog, sterkte vir julle ook!
Ai ek is so jammer om te hoor
My ma se oog moes ook verwyder word weens kanker. Sy het dit ook by Groote Schuur laat doen deur die staat. Hulle diens is uitstekend en die dokters en spesialiste is hoogs gekwalifiseerd. Sterkte aan julle.
Elske · 1 jaar gelede
My seun het bilaterale retinoblastoma gehad (kanker in altwee ogies) en is vandag ‘n gesonde 10-jarige al het hy ‘n prostese (vals ogie) en beperkte visie in die ander oog. Dit is meestal dieselfde dokters wat by staatshospitale en privaat werk (Bv Donald Gordon en Baragwanath/St Johns Hospitale in Jhb). Daar is ook ‘n Retinoblastoma SA Facebook groep wat moontlik ondersteuning kan bied. Sterkte!
Adele hand · 1 jaar gelede
Kan julle Nie dalk deur die uitstekende span van Healing Hands gehelp word nie?
Dit kinders onder 6 se behandling nie gratis by staatshospitale nie? So ver ek weet is dit gratis
Is daar nie enigiemand by Maroela kan aanstuur na organisasies of nog media wat die storie kan versprei nie? Sy arme lewetjie hang van geld af. Dit maak n moeder hart baie baie seer… Ek bid dat iemand hulle finansieel sal kan help.
Vera van Dalen · 1 jaar gelede
Die ouers kan my kontak. Dit is noodsaaklik om die publiek in te lig dat pediatriese behandeling via die korrekte kanale beweeg. Die kinders kry gratis behandeling by uitstekende pediatriese onkologie eenhede in die staat sektor. Dit is onverantwoordelik indien daar dokters is wat nie die verwysing korrek doen nie. CANSA TLC bied nodige leiding rakende diens, hulp, informasie ook op Facebook op die groep CANSA TLC.